钦定古今图书集成/明伦汇编/官常典/第695卷 > 林大辂
## 钦定古今图书集成/明伦汇编/官常典/第695卷 > 林大辂

按《列朝诗集》，大辂字以乘，莆田人。正德甲戌进士，除
刑部主事，历工部员外郎。岁己卯，兵部郎黄巩等谏
南巡，拜杖系狱，偕同舍郎蒋山卿、何遵论救曰：“罪不
及臣，臣亦耻之。”得旨，杖系如巩等。旋诏谪外，行有日
矣。以乘之入狱也，妻黄氏留邸舍，朝夕吁天，为其夫
祈免。缇骑侦得之，以祝诅告。上震怒，并逮入诏狱。以
乘受讯，楚毒备至，不肯承。主者危词怵黄，黄慷慨对
曰：“妾夫被系，妾焚香告天，几幸皇舆不出，忠良获宥，
则诚有之，庸敢有他？妾以儿女子无知，使吾夫重获
罪戾。妾惟有一死以谢官家，并谢吾夫。妾方有身分，
不任受刑，请速赐以死，则徼惠于执事多矣。”主者口
噤而罢。居五月得释，夫妇皆出狱。都人夹道聚观，为
叹而下泣焉。谪判夷陵州。嘉靖初，起江西佥事，转副
使、河南按察使、右布政使，拜副都御史巡抚。会水灾，
抗疏引咎，切责罢归。居家二十七年，以养亲赋诗自
娱，扼腕时政，酒后辄拊膺恸哭，其忠节如此。